บอร์ดอู่ตะเภาฯ นัดประชุมรับรองผลเปิดซอง 1 พรุ่งนี้ แย้มเปิดซอง 2 กลางเดือนพ.ค.
บอร์ดคัดเลือกเอกชนโครงการอู่ตะเภาฯ นัดประชุมพรุ่งนี้รับรองผลเปิดซอง 1 พร้อมเปิดซอง 2 กลางเดือนพ.ค.
บอร์ดคัดเลือกโครงการอู่ตะเภา-เมืองการบินภาคตะวันออก นัดประชุมพรุ่งนี้ (2 เม.ย.) รับรองผลเปิดซอง 1 คาดเปิดซอง 2 กลางเดือนนี้
2 พ.ค. 2562

แหล่งข่าวจากคณะกรรมการคัดเลือกเอกชนร่วมลงทุนโครงการพัฒนาสนามบินอู่ตะเภาและเมืองการบินภาคตะวันออก เปิดเผยว่า ในวันพรุ่งนี้ (3 พ.ค.) จะประชุมคณะกรรมการคัดเลือกฯที่มี พล.ร.อ.ลือชัย รุดดิษฐ์ ผู้บัญชาการกองทัพเรือหารือกันเพื่อรับทราบผลการเปิดซอง 1 (คุณสมบัติ) ที่กองทัพเรือ โดยจะนำมติที่ประชุมไปหารือกับหน่วยงานที่เกี่ยวข้อง เพื่อประกอบพิจารณาอนุมัติเปิดซอง 2 (ข้อเสนอทางเทคนิคและแผนการลงทุน) ต่อไป โดยคาดว่าจะใช้เวลาประมาณ 1-2 สัปดาห์จึงจะเปิดซองที่ 2 ได้
ขณะที่กลุ่มกิจการค้าร่วมบริษัท ธนโฮลดิ้ง จำกัดและพันธมิตร  ยื่นฟ้องศาลปกครอง ก็ต้องให้เป็นไปตามขั้นตอนตามกฎหมาย รวมทั้งจะต้องพิจารณาข้อมูลในคำร้อง
ทั้งนี้ กลุ่มกิจการร่วมค้าบริษัท ธนโฮลดิ้ง จำกัด และพันธมิตร ได้ยื่นศาลปกครองกรณีไม่เห็นพ้องด้วยกับมติและคำสั่งของคณะกรรมการคัดเลือกเอกชนร่วมลงทุนโครงการพัฒนาสนามบินอู่ตะเภาและเมืองการบินภาคตะวันออก หลังจากมีกระแสข่าวระบุว่ากลุ่มถูกตัดสิทธิเนื่องจากยื่นข้อเสนอไม่ทันเวลาที่กำหนด
โดยมีข้อมูลจากผู้ร่วมยื่นประมูลโครงการนี้ ระบุว่า กลุ่มกิจการร่วมค้าบริษัท ธนโฮลดิ้ง จำกัดและพันธมิตร ยื่นข้อเสนอซอง 2 และ ซอง 3 (ข้อเสนอผลตอบแทนรัฐ) ไม่ทันภายในเวลากำหนด 15.00 น.ของวันที่ 21 มี.ค.62
อนึ่ง โครงการพัฒนาสนามบินอู่ตะเภาและเมืองการบินภาตตะวันออก มูลค่า 2.9 แสนล้านบาท กองทัพเรือจัดให้ยื่นเอกสารในวันที่ 21 มี.ค.62  โดยมี 3 กลุ่มยื่นข้อเสนอ ประกอบด้วย กลุ่มกิจการร่วมค้าบีบีเอส (BBS Joint Venture) ประกอบด้วย บริษัท การบินกรุงเทพ จำกัด (มหาชน) หรือ BA ,บริษัท บีทีเอสกรุ๊ป โฮลดิ้งส์ จำกัด (มหาชน) หรือ BTS และบริษัท ซิโน-ไทย เอ็นจิเนียริ่ง แอนด์ คอนสตรัคชั่น จำกัด (มหาชน) หรือ STEC ซึ่งมีพันธมิตรสนามบินนาริตะเข้าร่วม
ขณะที่ กลุ่ม Grand Consortium ประกอบด้วย บริษัท พร็อพเพอร์ตี้ เพอร์เฟค จำกัด (มหาชน) หรือ PF , บริษัท คริสเตียนีและนีลเส็น (ไทย) จำกัด (มหาชน) หรือ CNT และบริษัท ไทยแอร์เอเชีย จำกัด ในกลุ่มบริษัท เอเชีย เอวิเอชั่น จำกัด (มหาชน) หรือ AAV และ GMR Airport Limited จากอินเดีย
และกลุ่มกิจการค้าร่วม บริษัท ธนโฮลดิ้ง จำกัด และพันธมิตร  ประกอบด้วย 1. บริษัท ธนโฮลดิ้ง จำกัด ซึ่งเป็นบริษัทในเครือเจริญโภคภัณฑ์ 2. บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD 3. บริษัท ช. การช่าง จำกัด (มหาชน) หรือ CK 4. บี.กริม จอยน์ เวนเจอร์ โฮลดิ้ง จำกัด ซึ่งเป็นหนึ่งในผู้ถือหุ้นใหญ่บริษัท บี.กริม เพาเวอร์ จำกัด (มหาชน) หรือ BGRIM และ 5. Orient Success International Limited